ซิตี้แบงก์เล็งขายกองทุนให้อีก2บลจ.
&nbsp;
21 ส.ค. 2554

โพสต์ทูเดย์ — ซิตี้แบงก์เล็งเพิ่มเป็นตัวแทนขายกองทุนให้บลจ.อีก 12 แห่ง มั่นใจลูกค้าซิตี้แบงก์ทันสมัย พร้อมลงทุนกองทุนแปลกใหม่
นายปวิณ รอดลอยทุกข์ ผู้อำนวยการสายบุคคลธนกิจ ธนาคารซิตี้แบงก์ เปิดเผยว่า ขณะนี้อยู่ระหว่างการคัดเลือกบริษัทหลักทรัพย์จัดการกองทุน (บลจ.) ที่จะเข้าไปเป็นตัวแทนขายหน่วยลงทุนอีก 12 แห่ง 
“หลังจากเพิ่มบลจ.ใหม่เข้ามาแล้วจะไม่เพิ่มอีก เพราะทำให้ยอดขายที่จะส่งให้แต่ละบลจ.น้อยไป ขณะเดียวกันหากเป็นตัวแทนขายให้บลจ.น้อยไป ลูกค้าไม่มีทางเลือก” นายปวิณ กล่าว
สำหรับหลักการคัดเลือกบลจ. ที่จะเข้าไปเป็นตัวแทนขายกองทุนจะพิจารณาจากการ บริหารความเสี่ยง ผลดำเนินงานในอดีต การจัดสัดส่วนการลงทุนและประสบการณ์ในการบริหารกองทุน โดยจะให้ความสำคัญกับการบริหารความเสี่ยงมากที่สุด 
ปัจจุบันซิตี้แบงก์เป็นตัวแทนขายกองทุนให้กับบลจ. 5 แห่ง คือ บลจ.อยุธยา กรุงไทย เอ็มเอฟซี อเบอร์ดีน และไอเอ็นจี โดยมีจุดแข็งต่างกันไป และลูกค้าที่ซิตี้แบงก์ให้บริการที่ปรึกษาลงทุนอยู่มีสินทรัพย์รวมกันหลายหมื่นล้านบาท และพร้อมที่จะลงทุนสินทรัพย์ที่ซับซ้อนและมีความเสี่ยงสูงได้